50 Caro

Nomine carnis quandoque natura designatur, ut secundum[[1]](#endnote-1) Apostolum, [1 Cor. 15:39]: *Alia est caro piscium alia volucrum,* etc. Quandoque persona, ut ibi, [Luc. 3:6]: *Videbit omnis caro salutare Dei*. Quandoque dicitur fragilitas, ut ibi Gen. [6:3]: *Non permanebit spiritus meus in homine, quia caro est*. Quandoque carnalitas, ut ibi, [1 Cor. 15:50]: *Caro et sanguis regnum Dei non* possidebunt.

¶ Cum igitur dicitur [Joan 1:14]: *Verbum caro factum est*, ibi nomine carnis intentatur humanitas, quia factus est ex semine Dauid secundum carnem.

¶ Est ergo caro hominis et Christi. Prima defectiua. Secunda duratiua. Prima materialis et mortalis. Secunda sacralis et immortalis. De prima, dicitur Sap. 7[:1]: *In ventre matris figuratus sum caro,* etc. Vnde, Bernardus, in *Meditationibus*, caro mea de luto est. Ideo lutosas et voluptuosas cogitaciones de illa habeo, et sequitur, caro que data [nobis] in adiutorium, fit nobis iniuriam et in scandalum. Vnde, Crisostomus, *Super Mattheum*, necesse est animam ex carnis morbo infirmari. Vrtica tangentem inficit, sic animam caro, Sap. 9[:15]: *Corpus quod corrumpitur aggravat animam*, quando terra cedit aque currenti in alueo, nunc currit ad dextram, nunc ad sinistram.

¶ Ita anima que currit in carne incidit mirabilia, nunc in luxuriam, nunc in periurium, et sic de aliis, set ad consolidandam talem terram pueri fortes finguntur et imputribiles. Sic debet homo pronus ad vicia configere carnem suam palis timoris Dei, crucis Christi, et penitencie, Psal. [118:120]: *Confige [timore] tuo carnes meas.* Vnde dicit Apostolus, Rom. 8[:13]: *Si secundum carnem vixeritis, moriemini; si autem spiritu facta carnis mortificaveritis, vivetis*. Caro trahit nos ad mortem et spirtus ad vitam.

¶ Nam *caro concupiscit adversus spiritum*, et *spiritus adversus carnem,* Gal. 5[:17]. Vnde, Bernardus, vbi prius, caro suggerit mihi mollia, mundus vana, diabolus amara. Quociens carnalis cogitacio mala mentem importune pulsat: de cibo, de potu, de sompno, et de similibus ad carnis curam pertinentibus.

¶ Caro illi loquitur et quia talibus curis homines eant in principio totaliter dediti, ideo dixit Deus,[[2]](#endnote-2) Gen. 6[:3, 12, 17]: *Non permanebit spiritus meus in homine in eternum, quia caro est,* et sequitur *omnis quippe caro corruperat viam suam.* Et ideo *factumque est diluvium.*

¶ Fatuus est quia in causa uite uel mortis eligit sibi iudicem qui facile potest corrumpi experte aduersa, set talis est caro nostra que iudicat quod non potest dura sustinere, nec ieiunare corrumpitur. Enim per ieiunium fauorem sui.

¶ Item, nec debet homo eligere sibi iudicem qui sibi /fol.16rb/ est inimicus. Vnde Chrisostomus, *Homelia* 44, non solum ad vestimentum anime caro creata est, set magis ad temptacionem eius quasi domestica et naturalis inimica copulata. Ideo dicit Apostolus, Gal. 5[:16]: *Spiritu ambulate, et desideria carnis non perficietis*. Rom. 13[:14]: *Curam carnis ne feceritis in desideriis.* Figura ad hoc, Gen. 21[:9-14], Abraham ex Dei precepto fugauit ancillam et filium tantum, prebens eis panem et aquam, ne roboratus aut ditatus insurgeret contra heredem. Ancilla et filius eius est opus carnis. Heres est spiritus flatus esset incarceratus, si carcerem suum fortificaret contra seipsum.

Sic facit qui carnem nimis nutrit. Animal quod solum valet ad portandum onus, non solet delicate nutriri. Sic nec caro que ordinatur ad portandum seruicium Christi. Chrisostomus, homelia 18, in *Imperfecto*, tres sunt passiones naturales et proprie carni: amor victualium, concubitus, et sompni, quibus homo maxime coinquinatur et si in hiis abstinens fuerit maxime sanctificatur, [2] Cor. 7[:1]: *Mundemus nos ab omni inquinamento carnis et spiritus, perficientes sanctificationem in timore Dei*. Seneca, libro 6, *De controversiis*,lex erat apud Romanos quo veneficii sicut actio. Quidam proscriptum est in exilium. Quedam vxor sua secuta est. Quodam tempore virum tenentem in manibus poculum toxicum. Interogavit vxor quid nam esset? Ac ille venenum est, et volo mori. Illa peciit sibi partem, quia post maritum viuere noluit. Ille dat, vterque bibit, set mulier moritur. Vir arguitur veneficii. Sic spiritus consenciendo peccato parat venenum carni que moritur et spiritus remanet arguendus.

¶ De secunda carne, que est Christi dicitur, Joan. 6[:52, 54]: *Panis quem ego dabo, caro mea est pro mundi vita*. Nam sicut homo non viuit sine pane, sic nec anima hominis sine carne Christus. Vnde et ipse dicit ibidem *Nisi manducaveritis carnem Filii hominis, non habebitis vitam in vobis*. Vnde et figuratur per *lignum vite* quod erat *in medio paradisi*, Gen. 2[:9], cuius effectus fuit contra consumpcionem humidi radicalis ex frequenti admixtione cum aliis cibis. Vnde, Augustinus, *Confessiones,* libro 7, dixit se audire quasi vocem de excelso tonantem, Cibus sum[[3]](#endnote-3) grandium. Vnde dicitur communiter quod sicut Filius Dei assumendo carnem nostram factus est homo, ita in hoc sacramento nos assumendo carnem eius facti sumus dii uel Dei formes. Item, dicit Augustinus, homelia secunda, *Super Johannem*, quod sic est de Deo sicut de matre que quando infans est inualidus ad degerendum escam, ipsam in corporat escam et facit lac ex ea, et sic prebet paruulo quod capere potest. Sic *Verbum caro factum est,* [Joan. 1:14], ut lacte quasi paruuli nutriremus qui dum eramus apti ad solidum cibum.

1. secundum ] *add*. ~~Philosophum~~ F.128. [↑](#endnote-ref-1)
2. Deus ] *add*. ideo dixit Deus F.128. [↑](#endnote-ref-2)
3. sum ] Augustine *corr*. siue F.128. [↑](#endnote-ref-3)